CELEX: 32022D0227
Language: sk
Date: 2022-02-17 00:00:00
Title: Rozhodnutie Rady (SZBP) 2022/227 zo 17. februára 2022, ktorým sa mení rozhodnutie 2011/101/SZBP o reštriktívnych opatreniach s ohľadom na situáciu v Zimbabwe

18.2.2022   
               
               
                  SK
               
               
                  Úradný vestník Európskej únie
               
               
                  L 38/5
               
            
         ROZHODNUTIE RADY (SZBP) 2022/227
         zo 17. februára 2022,
         ktorým sa mení rozhodnutie 2011/101/SZBP o reštriktívnych opatreniach s ohľadom na situáciu v Zimbabwe
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 15. februára 2011 prijala rozhodnutie 2011/101/SZBP (1) o reštriktívnych opatreniach s ohľadom na situáciu v Zimbabwe.
                  
               
                     (2)
                  
                  
                     Na základe preskúmania rozhodnutia 2011/101/SZBP by sa reštriktívne opatrenia mali obnoviť na obdobie do 20. februára 2023. Rada by ich mala sústavne preskúmavať so zreteľom na politický a bezpečnostný vývoj v Zimbabwe.
                  
               
                     (3)
                  
                  
                     Zo zoznamu osôb a subjektov, na ktoré sa vzťahujú reštriktívne opatrenia, uvedeného v prílohe I k rozhodnutiu 2011/101/SZBP by sa mali vypustiť tri osoby a vypustiť by sa mala aj príloha II k rozhodnutiu 2011/101/SZBP.
                  
               
                     (4)
                  
                  
                     Rozhodnutie 2011/101/SZBP by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie 2011/101/SZBP sa mení takto:
            
                        1.
                     
                     
                        Článok 10 sa nahrádza takto:
                        
                           „Článok 10
                           
                              1.   Toto rozhodnutie nadobúda účinnosť dňom jeho prijatia.
                           
                           
                              2.   Toto rozhodnutie sa uplatňuje do 20. februára 2023.
                           
                           
                              3.   Toto rozhodnutie je predmetom sústavnej revízie a ak Rada nepovažuje jeho ciele za splnené, podľa potreby sa obnovuje alebo mení.“.
                           
                        
                     
                  
                        2.
                     
                     
                        Príloha I sa mení tak, ako sa uvádza v prílohe k tomuto rozhodnutiu.
                     
                  
                        3.
                     
                     
                        Príloha II sa vypúšťa.
                     
                  
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 17. februára 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Rozhodnutie Rady 2011/101/SZBP z 15. februára 2011 o reštriktívnych opatreniach voči Zimbabwe (Ú. v. EÚ L 42, 16.2.2011, s. 6).
      
      
         
            PRÍLOHA
            V prílohe I k rozhodnutiu 2011/101/SZBP v časti „I. Osoby“ sa vypúšťajú záznamy o týchto osobách:
            
               
                           „2.
                        
                        
                           MUGABE, Grace
                        
                        
                           Dátum narodenia: 23.7.1965
                           číslo pasu: AD001159
                           OP: 63-646650Q 70
                        
                        
                           Bývalá tajomníčka Ligy žien strany ZANU-PF (Zimbabwe African National Union – Patriotic Front), zapojená do činností, ktoré vážne podkopávajú demokraciu, dodržiavanie ľudských práv a právny štát. V roku 2002 prevzala spoločnosť Iron Mask Estate, údajne nezákonne získavala veľký zisk z ťažby diamantov.
                        
                     
                           5.
                        
                        
                           CHIWENGA, Constantine
                        
                        
                           Viceprezident
                           Bývalý veliteľ zimbabwianskych obranných síl, generál vo výslužbe, dátum narodenia 25.8.1956
                           číslo pasu: AD000263
                           OP: 63-327568M80
                        
                        
                           Viceprezident a bývalý veliteľ zimbabwianskych obranných síl. Člen spoločného operačného vedenia so spoluúčasťou na vytváraní alebo riadení represívnej štátnej politiky. Používal armádu na preberanie fariem. Počas volieb 2008 bol hlavným strojcom násilností spojených s priebehom prezidentských volieb.
                        
                     
                           7.
                        
                        
                           SIBANDA, Phillip Valerio (alias Valentine)
                        
                        
                           Veliteľ zimbabwianskych obranných síl
                           Bývalý veliteľ zimbabwianskej národnej armády, generál, dátum narodenia: 25.8.1956 alebo 24.12.1954
                           OP:63-357671H26
                        
                        
                           Veliteľ zimbabwianskych obranných síl a bývalý veliteľ zimbabwianskej národnej armády. Vysoký vojenský predstaviteľ s väzbami na vládu, podieľal sa na vytváraní alebo riadení represívnej štátnej politiky.“